એશિયન હોકીમાં ભારતે સુપરપાવર તરીકેનું પ્રભુત્વ ફરી વખત મેળવી લીધું છે. ભારતની પુરુષ ટીમે ચાલુ વર્ષે બાંગ્લાદેશના ઢાકામાં રમાયેલા એશિયા કપમાં જબરજસ્ત દેખાવ કરતાં સુવર્ણ સફળતા હાંસલ કરી હતી. ભારતની મેન્સ ટીમની સફળતા એટલા માટે મહત્વની લેખાય કારણ કે નિયમિત કેપ્ટન અને ગોલકિપર પી.આર. શ્રીજેશની ગેરહાજરીમાં ટીમે આ સફળતા હાંસલ કરી હતી. ભારત પુરુષ ટીમની એશિયા કપની ગોલ્ડ સુધીની સફર દરમિયાન તેમણે પાકિસ્તાનને ગ્રૂપ સ્ટેજમાં ૩-૧ અને સુપર ફોરમાં ૪-૦થી કારમો પરાજય આપ્યો હતો. ભારતની પુરુષ ટીમે ૧૦ વર્ષ બાદ એશિયા કપ જીત્યો હતો. જ્યારે ઓવરઓલ પુરુષ ટીમે એશિયા કપમાં ત્રીજી વખત ચૅમ્પિયનશિપ જીતી હતી. જ્યારે ભારતની મહિલા હોકી ટીમે તો માત્ર બીજી વખત આ સફળતા હાંસલ કરી છે.